
Parlamentul  României

Camera  Deputaţilor

Comisia pentru industrii si servicii

Bucureşti 27.04.2010

                                                                                                                                                                                 23/96/2010

AVIZ
asupra proiectului de Lege privind aprobarea Ordonanţei Guvernului nr.10/2010  pentru prorogarea unor termene prevăzute de Ordonanţa de urgenţă a Guvernului nr. 67/2009 privind aprobarea scoaterii din rezervele de stat a unor cantităţi de petrol pentru turboreactoare, care vor fi acordate, cu titlu gratuit Ministerului Apărării Naţionale şi Ministerului Administraţiei şi Internelor, precum şi pentru stabilirea regimului taxei pe valoarea adăugată şi al accizelor pentru unele cantităţi de combustibili

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată spre dezbatere şi avizare, cu proiectul de Lege privind aprobarea Ordonanţei Guvernului nr.10/2010  pentru prorogarea unor termene prevăzute de Ordonanţa de urgenţă a Guvernului nr. 67/2009 privind aprobarea scoaterii din rezervele de stat a unor cantităţi de petrol pentru turboreactoare, care vor fi acordate, cu titlu gratuit Ministerului Apărării Naţionale şi Ministerului Administraţiei şi Internelor, precum şi pentru stabilirea regimului taxei pe valoarea adăugată şi al accizelor pentru unele cantităţi de combustibili, transmis cu adresa PL.x 169 din 13 aprilie 2010 şi înregistrat cu nr. 23/96/2010.
Avizul comisiei urmează să fie transmis Comisiei pentru apărare, ordine publică şi siguranţă naţională, care este sesizată în fond.

Senatul în calitate de primă Cameră sesizată a adoptat proiectul de lege, în şedinţa din 8 aprilie 2010. 

Potrivit prevederilor articolului 75 alineatele (1) şi (3) din Constituţia României, republicată, Camera Deputaţilor este Camera decizională pentru acest proiect de lege.

Prin Ordonanţa de urgenţă a Guvernului nr. 67/2009 s-a aprobat scoaterea unor cantităţi de combustibil din stocul disponibil al  rezervelor de stat şi acordarea lor cu titlu gratuit, Ministerului Apărării Naţionale şi Ministerului Administraţiei şi Internelor, în condiţiile suportării de către beneficiari a taxei pe valoarea adăugată, termenul prevăzut fiind 30 iunie 2010 inclusiv.

În contextul actualei crize economico-financiare este necesară instituirea unor derogări în ceea ce priveşte termenul până la care se va achita contravaloarea taxei pe valoarea adăugată şi a accizelor suportate de către beneficiari pentru unele cantităţi de combustibili.

Prin prezenta ordonanţă se prorogă termenul prevăzut în O.U.G. nr.67/2009 cu 1 an, respectiv până la data de 30 iunie 2011 inclusiv.

Consiliul Legislativ a avizat favorabil  proiectul de Lege, cu unele observaţii şi propuneri, aviz transmis cu adresa nr. 67 din 27.01.2010.
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de 27.04.2010.


În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege, în forma adoptată de Senat. 
În raport de obiectul şi conţinutul său proiectul de Lege face parte din categoria legilor ordinare.

PREŞEDINTE

Iulian IANCU

            Consilier parlamentar.

